钦定古今图书集成/明伦汇编/官常典/第163卷 > 赖
## 钦定古今图书集成/明伦汇编/官常典/第163卷 > 赖

《景王》七年“秋七月，楚人灭赖。”

按《春秋》昭公四年。按《左传》：四年：秋七月，楚子以诸
侯伐吴。宋太子、郑伯先归，宋华费遂、郑大夫从。使屈
申围朱方，八月甲申，克之。执齐庆封而尽灭其族，将
戮庆封。椒举曰：“臣闻无瑕者可以戮人。庆封惟逆命，
是以在此，其背从于戮乎？播于诸侯，焉用之？”王弗听，
负之斧钺，以徇于诸侯，使言曰：“无或如齐庆封，弑其
君”，弱其孤，以盟其大夫。庆封曰：“无或如楚共王之庶
子围，弑其君，兄之子麇而代之，以盟诸侯。”王使速杀
之。遂以诸侯灭赖。赖子面缚衔𤩹，士袒舆榇从之，造
于中军。王问诸椒举，对曰：“成王克许，许僖公如是。王
亲释其缚，受其璧，焚其榇。”王从之，迁赖于鄢。楚子欲
迁许于赖，使斗韦龟与公子弃疾城之而还。

按《路史》，“赖姜国也，楚灭之。”